Гум къехуэбылIэ ЩоджэнцIыкIу Алий
ЩоджэнцIыкIу Алий къызэралъхурэ илъэси 115-рэ зэрырикъум ирихьэлIэу Налшык къалэ дэт библиотекэ нэхъыщхьэм и лэжьакIуэхэмрэ Сабийхэмрэ ныбжьыщIэхэмрэ щадэлажьэ центрым и «Шэху уэздыгъэ» литературэ студиемрэ пшыхь ирагъэкIуэкIащ.
Абы хэтащ Къэбэрдей-Балъкъэрым Гуманитар къэхутэныгъэхэмкIэ и институтым и лэжьакIуэ, ЩоджэнцIыкIу Алий и пхъурылъху ХьэкIуащэ Мадинэ, ЩоджэнцIыкIу Алий и цIэр зезыхьэ фондым и унафэщI ЩоджэнцIыкIу Леонид, усакIуэ щэджащэм и музейм и унафэщI ЩакIуэ Марьянэ, къалэ библиотекэ нэхъыщхьэм и унафэщI Мэшыкъуэ Людмилэ сымэ, сабийхэм я адэ-анэхэр, нэгъуэщIхэри.
Пшыхьыр щIидзэным ипэ къихуэу библиотекэм и лэжьакIуэ Щэрдан Эллэ игъэхьэзыра гъэлъэгъуэныгъэхэм ирагъэблэгъащ къызэхуэсахэр. Абы зэхуихьэсат усакIуэ цIэрыIуэм и тхыгъэхэр зэрыт тхылъхэр, абы и сурэтхэр, сабийхэм Алий хузэхалъхьа усэхэр, ящIа сурэт цIыкIу- хэр.
АдэкIэ псори екIуэлIащ зэIущIэр щекIуэкIыну пэшым. Утыкур ягъэдэхащ категорие нэхъыщхьэ зиIэ егъэджакIуэ, Урысей Федерацэм и Журналистхэм я зэгухьэныгъэм хэт Таз ФатIимэ зи унафэщI «Шэху уэздыгъэ» литературэ студием и гъэсэнхэм, Налшык къалэ дэт школ №17-м адыгэбзэмрэ литературэмрэ щезыгъэдж Щад Эммэ и нэIэм щIэт ныбжьыщIэхэм.
Абыхэм къагъэлъэгъуащ езыхэм зэхалъхьа презентацэу усакIуэм и гъащIэм, и творчествэм теухуар, езы цIыкIухэр ЩоджэнцIыкIу Алий и музейм щыщыIам траха сурэтхэри хэту.
ИужькIэ утыкум кърагъэблэгъащ Алий и усэхэм къеджэнухэр. Апхуэдэ гупыж зыщIахэр куэд дыдэ хъурт. УсакIуэшхуэм адыгэбзэкIэ итхам и мызакъуэу, цIыкIухэр къеджащ урысыбзэкIи балъкъэрыбзэкIи зэдзэкIауэ щыIэ абы и усэхэм.
ЗэIущIэр гъэщIэгъуэн пщызы-щIыр цIыкIухэр Алий и усэхэм, и поэмэхэм щыщ пычыгъуэхэм къызэреджэм и закъуэтэкъым, атIэ хьэлэмэтт езыхэм Алий траухуа я IэдакъэщIэкIхэри. Хэти, зы едзыгъуэ фIэкIа мыхъу усэ кIэщI цIыкIу итхат, хэти, нэхъ кIыхьу зэхилъхьат. 5-9-нэ классхэм щIэс сабийхэм апхуэдэ гупсысэ куу, дахэ къыздрахыр пфIэгъэщIэгъуэну уедаIуэрт. Къулъкъужын Ищхъэрэ къикIа, 9-нэ классым щIэс Бабыгуей Миланэ и усэм къеджэн ипэ жиIащ ЩоджэнцIыкIу Алий я къуажэм щеджауэ зэрыщытар икIи Къулъкъужын теухуауэ усэ зэритхар, абы къуажэдэсхэр зэрыригушхуэр.
Я усэхэм къеджа нэужь, Бабыгуей Миланэрэ Аушыджэр курыт еджапIэм къикIа Бэдракъ Аслъэнрэ «Мадинэ» поэмэм щыщ пычыгъуэ (Къасымрэ Дадусэрэ я псалъэмакъыр) къагъэлъэгъуащ.
АдэкIэ псалъэ иратащ ХьэкIуащэ Мадинэ. Абы жиIащ пшыхьыр гъэщIэгъуэн дыдэ зэрыщыхъуар, апхуэдэу Алий и IэдакъэщIэкIхэр фIыуэ ялъагъуу, яфIэфIу щIэблэм зэраджыр зэригуапэр. АдэкIи ехъулIэныгъэ яIэну ехъуэхъуащ.
ХьэщIэхэм ящыщ ЩоджэнцIыкIу Леонид къыщыпсалъэм жиIащ нобэ утыкум ита сабийхэм хуэдэ адыгэм дызэриIэм зэрыригушхуэр. Зэчий зыбгъэдэлъ дэтхэнэ зыми гу лъытауэ, литературэ гупжьейхэр къызэIухауэ адэкIи зегъэужьын зэрыхуейри къыхигъэщащ. Лъэпкъыр зэрыгушхуэн цIыху къахэкIыну цIыкIухэм ехъуэхъуащ.
Утыку итахэм псоми щIыхь тхылъхэмрэ ЩоджэнцIыкIу Алий и тхыгъэхэр зэрыт тхылъхэмрэ иратащ.
ХЬЭРЭДУРЭ Аллэ.
